text: Kæmpestor jerndims skal fragtes til Aabenraa Havn
  01 december 2018 kl. 16.32
  En 230 ton tung jernkonstruktion skal søndag fragtes fra Hjordkær til Aabenraa Havn - undervejs bliver det nødvendigt at spærre motorvejen.
  Den er seks meter lang - seks meter bred og 18 meter høj. Og så vejer den 230 ton.
  Den er lavet på Valmont SM i Hjordkær og skal monteres på toppen af et olie- og gasboreskib i Norge. Men først skal den tage turen fra Hjordkær til Aabenraa Havn.
  Turen begynder tidligt søndag morgen - og den specielle transport betyder, at den sønderjyske motorvej vil være lukket i begge retninger i en periode fra kl. 5.30 søndag.
  Herefter går turen ad Logumklostervej ned til Aabenraa Havn.
  Transporten kræver en dobbelt blokvogn - og på et tidspunkt skal der to lastbiler til at trække.
  Projektleder Peter Schmidt fra Valmont SM tør ikke spå om turens varighed. Det vil i høj grad afhænge af, hvordan turen på motorvejen forløber. Her skal autoværnet mellem de nord- og sydgående spor fjernes, fordi transporten skal krydse hele fra det sydlige spor til det nordlige og herefter bakke hen til nærmeste afkørsel for at kunne komme op af rampen.
  